மக்களின் பழங்கால சேமிப்பு முறை இது. தன் கையில் புழங்கும் பணத்தில் 10, 50, 100 ரூபாய் எனக் கொஞ்சம் கொஞ்சமா இல்லத்தரசிகள் ரகசியமா சேமிக்கும் இந்தச் சேமிப்புதான், குடும்பத்தின் அவரசத் தேவைக்குக் கைக்கொடுக்கும். வங்கி கணக்கே இல்லாத பெண்களும் இன்றைக்கும் இந்தச் சேமிப்பை மேற்கொள்கிறார்கள். ஆனால், இந்த வகையில் மாதந்தோறும் 100 ரூபாய் வீதம் இரண்டு ஆண்டுகளுக்குச் சேமிக்கிறீர்கள் எனில், சேமிப்பின் முடிவில் 2,400 ரூபாய் மட்டுமே கிடைக்கும். மிகக்குறைந்த தொகை மற்றும் குறுகிய காலச் சேமிப்புக்கு இந்த முறை உகந்தது. கடந்த ஆண்டு நீங்கள் ஒரு பொருளை 100 ரூபாய்க்கு வாங்கியிருப்பீர்கள். அந்தப் பொருள் இப்போது 110 ரூபாய்க்கு விற்கப்படும். வாங்கிய பொருளும் அதன் தரமும் ஒன்றுதான். ஆனால், 10 ரூபாய் கூடியிருக்கும். காய்கறிகள் உள்ளிட்ட சமையல் பொருள்கள், ஆடைகள், பள்ளிக் கட்டணம், எரிபொருள் விலை என எல்லாப் பொருள்களிலும் இந்த விலையேற்றம் ஆண்டுதோறும் கூடியிருக்கும். அந்தக் கூடுதல் தொகைதான் பணவீக்கம் (Inflation). தற்போது, சராசரியாக 6 % பணவீக்கம் உள்ளது. பொதுவாக, பணவீக்கத்தைத் தாண்டிய லாபத்தைக் கொடுப்பதே சிறப்பான சேமிப்பு. அதன்படி, மாதம்தோறும் 500 மற்றும் 1000 ரூபாய்க்கு அதிகமான தொகை மற்றும் நீண்ட கால சேமிப்புக்கு, சிறுவாட்டுச் சேமிப்பு முறை உகந்தது இல்லை.